Nokas-vekter etterforskes for underslag
- Vi kan ikke med sikkerhet si hvor mye penger det er snakk om, men det er et større beløp. Vi snakker om flere hundre tusen kroner, sier politiinspektør Hans Henrik Aske i Vestfold politidistrikt til Jarlsberg Avis. Det var tirsdag kveld at mannen ble pågrepet i Holmestrand. Han er siktet for å ha stjålet penger fra minibanker. - Vi etterforsker saken videre og vet ikke nøyaktig hvor mange minibankautomater han har stjålet fra. Derfor erkjenner han delvis straffskyld og har forklart at han var alene om tyveriene, sier Aske. Den siste tiden skal mannen ha brukt mye penger og kjøpt seg flere nye biler. Han hadde forklart at han hadde arvet et større pengebeløp. Til Aftenposten har konserndirektør Peter Wesenberg i Nokas Cash Handling fortalt at det var selskapets egne rutiner som resulterte i at Nokas anmeldte saken tirsdag. Wesenberg opplyser at Nokas har oversikt over nøyaktig beløp som finnes i kassettene som plasseres i minibankene. På en bestemt rute ble det registrert svinn i forhold til beløpene som ble tatt ut. Nokas innledet dermed intern gransking.
En 40 år gammel vekter ansatt i Nokas ble torsdag i Tønsberg tingrett varetektsfengslet i to uker med brev- og besøkskontroll, siktet for grovt underslag.